Piet:'Op my beste, maar ek is klaar' | Netwerk24
Hy lyk dalk soos 'n Viking met sy lang baard, maar die nuwe kaptein van die Southern Kings, JC Astle, is geen woestaard nie.
Piet:'Op my beste, maar ek is klaar'
Deur Hendrik Cronjé 01 Oktober 2017 10:15
Die Springbok Piet van Zyl is klaar met plaaslike rugby.
Die 28-jarige Blou Bul-skrumskakel, wat nog einde verlede jaar 'n plaasvervanger in die Bok-toets teen Wallis in Cardiff was, het nie sy kontrak met die Bulle verleng nie.
"Ek het besluit om my rugbyloopbaan in Suid-Afrika te beëindig," het Van Zyl gesê.
"Ek is op 'n plek in my loopbaan waar ek moet besluit of ek rugby as my droom in Suid-Afrika of oorsee gaan uitleef. En of ek gaan begin aandag gee aan my toekoms ná rugby. Ek het besluit om vir eers op ons familieplaas buite Vrede te boer."
Dit was vir hom 'n moeilike besluit aangesien hy vanjaar goeie rugby gespeel het.
"Ek voel ek het die beste rugby van my lewe gespeel. Beter as toe ek 'n Bok by die Cheetahs geword het. Selfs beter as voor einde verlede jaar se Bok-toer.
"Ongelukkig is rugby 'n sportsoort waar jy nie ten volle jou eie sukses bepaal nie.
"Dis iets wat my regtig begin vang het."
Dié boorling van Pretoria is egter dankbaar vir die lesse wat hy die afgelope vier jaar by die Bulle geleer het, veral oor menswees.
"Dít het my visie en uitkyk oor die lewe baie verander . . . en waar beter om dit toe te pas as op 'n plaas."
Ek was deel van iets spesiaals. Iets veel groter as waaroor so baie jong laaities droom.
As 'n oudleerling van die Laerskool Vrede en Grey Kollege is Van Zyl gewoond daaraan om te veg vir wat hy in die lewe wil hê.
"Ek groet rugby met 'n seer hart, maar ook 'n baie opgewonde hart. As 'n ou dink dat iemand sy loopbaan op 28-jarige ouderdom beëindig ná 'n goeie seisoen, maak dit seker nie sin nie.
"Maar dis op hierdie ouderdom waar meeste rugbyspelers besluit om oorsee te gaan speel en vir hul toekoms te begin sorg.
"Daarom is my besluit slegs gegrond op die toekoms. Dit gaan nie oor 'n verbitterde en harde hart nie.
"Ek is die Cheetahs, Bulle en Bokke baie dank verskuldig dat ek vir hulle kon speel. Ek was deel van iets spesiaals. Iets veel groter as waaroor so baie jong laaities droom."
Van Zyl, wat sy Bok-buiging op 15 Junie 2013 as 'n 23-jarige in Mbombela teen Skotland gemaak het, het die hoop uitgespreek dat rugby van krag tot krag in Suid-Afrika sal gaan.
"Ek hoop regtig nie dit verval in iets waarmee 'n mens niks te doen wil hê nie.
"Dis geen geheim dat Suid-Afrikaanse rugby in die moeilikheid is nie.
"Baie veranderinge word benodig om toe sien dat dit eendag vir 'n seun, wat nou op die skoolbanke sit, steeds iets baie spe­siaals is."